Христо Смирненски
Стихоплетие в „Булевард“

chitanka.info

Госпожице, мамзел… през бирената чаша

как някак си по-стройна е снагата ваша,

как мила сте, игрива… въобще

приличате на малко, палаво дете,

красавица неземна, хубавица редка!

Разбира се, че никаква не правя сметка

за пудри, кремове и за боите мазни,

защото знам добре, че много туй ви дразни!

Ей, Жорж, я виж я как сърдито ме поглежда

изпод изтеглената с въглен тънка вежда…

Госпожице, недейте, моля, се нервира,

не съм аз крив, а тя — светата бира;

за прошка аз готов съм цяла нощ да шепна,

че вие сте пленително великолепна

със таз — аероплановидната капела…

Но кой ли офицер е дал столевка цела?

Пардон… камбаната-костюм го твърде бива,

у него съблазнително сте вий красива,

но жалко сал, девойко диамантоока,

но жалко само, че във всичко сте широка.

Докачих ли ви? Извинявайте тогаз,

пак бирата, мамзел… не съм виновен аз!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.